Մուշեղ Գալշոյանի «Ձորի Միրոն» ռուսերեն առաջին անգամ լույս տեսավ 1972 թվականին։ Այդ հրատարակության առաջաբանում Վարդգես Պետրոսյանը` ներկայացնելով նոր հեղինակին, պատմեց նրա ընտանիքի, ավելի ճիշտ գրողի հոր` Հովեի ոդիսականը, որը վիպակի հերոս Ձորի Միրոյի նման թուրքական կոտորածի ժամանակ կորցնելով բոլոր հարազատներին, հեռացել է ծննդավայրից` լեգենդար Սասունից և բնակություն հաստատել Արևելյան Հայաստանում։ Բայց պատմելով, զգուշացրել էր, որ ընթերցողը չկասկածի, թե Գալշոյանը պարզապես նկարագրել է իր ծնողների կյանքը, քանի որ Ձորի Միրոյի մեջ մարմնավորված է այն բոլոր արևմտահայերի ճակատագիրը, ովքեր ողջ մնալով 1915-1920 թվականների ցեղասպանությունից, իրենց մեջ ուժ գտան հաղթահարելու ահավոր հիշողությունների ճնշումը և նորից սկսեցին իրենց կյանքը` տուն շինեցին, վարուցանք արեցին, երեխաներ ունեցան։